CELEX: 32018D1697
Language: bg
Date: 2018-11-06 00:00:00
Title: Решение (ЕС) 2018/1697 на Съвета от 6 ноември 2018 година относно позицията, която трябва да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване и в Централната комисия за корабоплаване по река Рейн във връзка с приемането на стандарти относно плавателните съдове по вътрешните водни пътища

12.11.2018   
               
               
                  BG
               
               
                  Официален вестник на Европейския съюз
               
               
                  L 282/13
               
            
         РЕШЕНИЕ (ЕС) 2018/1697 НА СЪВЕТА
         от 6 ноември 2018 година
         относно позицията, която трябва да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване и в Централната комисия за корабоплаване по река Рейн във връзка с приемането на стандарти относно плавателните съдове по вътрешните водни пътища
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 91, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Действията от страна на Съюза в сектора на вътрешното корабоплаване следва да имат за цел осигуряването на единство в областта на разработването на техническите изисквания за плавателните съдове по вътрешните водни пътища.
                  
               
                     (2)
                  
                  
                     Европейският комитет за изготвяне на стандарти за вътрешното корабоплаване (CESNI) е създаден на 3 юни 2015 г. в рамките на Централната комисия за корабоплаване по река Рейн (ЦККР), за да разработва технически стандарти за вътрешните водни пътища в различни области, по-специално по отношение на плавателните съдове, информационните технологии и екипажите.
                  
               
                     (3)
                  
                  
                     За ефикасен транспорт по вътрешните водни пътища е важно техническите изисквания за плавателните съдове да бъдат във възможно най-голяма степен съвместими и хармонизирани в различните правни режими в Европа. По-специално държавите членки, които са и членове на ЦККР, следва да бъдат оправомощени да подкрепят решения за хармонизиране на правилата на ЦККР с правилата, прилагани в Съюза.
                  
               
                     (4)
                  
                  
                     Очаква се на заседанието си на 8 ноември 2018 г. CESNI да приеме Европейския стандарт за установяване на техническите изисквания за плавателните съдове по вътрешните водни пътища (ES-TRIN) 2019/1.
                  
               
                     (5)
                  
                  
                     В ES-TRIN 2019/1 се определят единните технически изисквания, необходими за осигуряване на безопасността на плавателните съдове по вътрешните водни пътища. Той включва разпоредби относно корабостроенето, дооборудването и съоръжаването на плавателните съдове по вътрешните водни пътища; специални разпоредби за конкретни категории плавателни съдове като пътнически плавателни съдове, тласкани състави и контейнеровози; разпоредби относно оборудването за автоматичната идентификационна система; разпоредби относно идентификацията на плавателния съд, образци на удостоверения и регистър; преходни разпоредби, както и указания за прилагането на техническия стандарт.
                  
               
                     (6)
                  
                  
                     В приложение II към Директива (ЕС) 2016/1629 на Европейския парламент и на Съвета (1) пряко се препраща към техническите изисквания за плавателни средства, предвидени в ES-TRIN 2017/1. На Комисията е предоставено правомощието да актуализира тази препратка, така че тя да е към най-новата версия на ES-TRIN, и да определя началната дата на прилагането ѝ.
                  
               
                     (7)
                  
                  
                     Поради това ES-TRIN 2019/1 ще засегне Директива (ЕС) 2016/1629.
                  
               
                     (8)
                  
                  
                     Съюзът не е член на ЦККР и CESNI. Поради това е необходимо Съветът да оправомощи държавите членки да изразят в рамките на тези органи позицията на Съюза във връзка с приемането на ES-TRIN 2019/1,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза в рамките на Европейския комитет за изготвяне на стандарти за вътрешното корабоплаване (CESNI) на 8 ноември 2018 г., е да се изрази съгласие за приемането на Европейския стандарт за определяне на технически изисквания за плавателните съдове по вътрешните водни пътища (ES-TRIN) 2019/1.
            
            
               2.   Позицията, която трябва да се заеме от името на Съюза на пленарното заседание на Централната комисия за корабоплаване по Рейн (ЦККР), когато се вземат решения по техническите изисквания за плавателните съдове по вътрешните водни пътища, е да се подкрепят всички предложения за привеждане в съответствие на техническите изисквания с изискванията на ES-TRIN 2019/1.
            
         
         
            Член 2
            
               1.   Позицията на Съюза, изложена в член 1, параграф 1, се изразява от държавите членки, които са членове на CESNI, като действат съвместно.
            
            
               2.   Позицията на Съюза, изложена в член 1, параграф 2, се изразява от държавите членки, които са членове на ЦККР, като действат съвместно.
            
         
         
            Член 3
            Незначителни технически промени в позициите, изложени в член 1, могат да се договарят, без да е необходимо допълнително решение на Съвета.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 6 ноември 2018 година.
            
               
                  За Съвета
               
               
                  Председател
               
               H. LÖGER
            
         
         
            (1)  Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (ОВ L 252, 16.9.2016 г., стр. 118).